CELEX: 62017TN0575
Language: bg
Date: 2017-08-17 00:00:00
Title: Дело T-575/17: Жалба, подадена на 17 август 2017 г. — Algebris (UK) и др./ЕСП

13.11.2017   
            
            
               BG
            
            
               Официален вестник на Европейския съюз
            
            
               C 382/47
            
         Жалба, подадена на 17 август 2017 г. — Algebris (UK) и др./ЕСП
   (Дело T-575/17)
   (2017/C 382/59)
   Език на производството: английски
   
      Страни
   
   
      Жалбоподатели: Algebris (UK) Ltd (Лондон, Обединено кралство), Anchorage Capital Group LLC (Ню Йорк, Ню Йорк, Съединени щати), Ronit Capital LLP (Лондон, Обединено кралство) (представители: T. Soames и J. Vandenbussche, lawyers, R. East, Solicitor и N. Chesaites, Barrister)
   
      Ответник: Единен съвет за преструктуриране (ЕСП)
   
      Искания на жалбоподателите
   
   Жалбоподателите искат от Общия съд:
   
               —
            
            
               да отмени изцяло решение на Единния съвет за преструктуриране ЕСП/EES/2017/08 от 7 юни 2017 г., с което е одобрена схема за преструктуриране по отношение на Banco Popular Español S.A. (1) и при условията на евентуалност — да отмени член 1 и/или член 6 от това решение;
            
         
               —
            
            
               да осъди ЕСП да плати направените от жалбоподателите съдебни разноски.
            
         
      Основания и основни доводи
   
   В подкрепа на жалбата си жалбоподателите излагат пет основания.
   
               1.
            
            
               В рамките на първото основание се твърди, че ЕСП е допуснал сериозни нарушения на принципите на поверителност и на професионална тайна в противоречие с член 339 ДФЕС, с член 88, параграф 1 от Регламент (ЕС) № 806/2014 (2) и с практиката на Съда, като по този начин не е зачел правото на жалбоподателите на добра администрация, което е установено с член 41 от Хартата на основните права на Европейския съюз.
            
         
               2.
            
            
               В рамките на второто основание се твърди, че Комисията е допуснала явни грешки в преценката при прилагането на членове 14, 18, 20, 21, 22 и 24 от Регламент № 806/2014.
               
                           —
                        
                        
                           В това отношение жалбоподателите твърдят, че оценката на Banco Popular, на която се основава мярката за преструктуриране, приета в рамките на схемата за преструктуриране, не е правилна, задълбочена и реалистична и е противоречи на принципа, съгласно който никой от кредиторите не трябва да бъде ощетен. Поради това тази оценка не съставлявала вярно, надеждно и точно доказателство, на което да се базира схемата за преструктуриране и не е можела да служи за основание на оспорваното решение. Освен това, поради същите съображения Схемата за преструктуриране (и съответно оспорваното решение) била явно несъразмерна, тъй като надхвърляла мерките, необходими за постигане на целите на преструктурирането.
                        
                     
         
               3.
            
            
               В рамките на третото основание се твърди, че ЕСП е отнел собствеността на жалбоподателите в нарушение на основните им права, които са защитени от общите принципи на правото на Съюза, установени в член 17 от Хартата на основните права.
            
         
               4.
            
            
               В рамките на четвъртото основание се твърди, че по време на процедурата по преструктуриране ЕСП не гарантирал правото на жалбоподателите да бъдат изслушани съгласно член 41 от Хартата на основните права и практиката на Съда.
            
         
               5.
            
            
               В рамките на петото основание се твърди, че Комисията не е одобрила по законосъобразен начин схемата за преструктуриране, поради което обжалваното решение не е влязло надлежно в сила.
               
                           —
                        
                        
                           В това отношение жалбоподателите посочват, че преди да приеме Решението (ЕС) 2017/1246 за одобряване на схемата за преструктуриране, Европейската комисия не е разгледала изобщо или не разгледала правилно аспектите на схемата за преструктуриране, свързани със свободата на преценката. Това съставлявало нарушение на задълженията на Комисията, установени в Регламент (ЕС) № 806/2014, както и на принципите, които произтичат от практиката на Съда по делата Meroni. В резултат от това ЕСП е допуснал явна грешка в преценката и грешка при прилагане на правото, като е направил извод, че решението му за приемане на схемата за преструктуриране е можело да влезе в сила или е влязло в сила. Освен това или при условията на евентуалност приетата с обжалваното решение схема за преструктуриране във всички случаи не е влязла надлежно в сила.
                        
                     
         
      (1)  Решение (ЕС) 2017/1246 на Комисията от 7 юни 2017 година за одобряване на схемата за преструктуриране на Banco Popular Español S.A. (нотифицирано под номер С(2017) 4038) (ОВ L 178, 2017 г., стр. 15).
   
      (2)  Регламент (ЕС) № 806/2014 на Европейския парламент и на Съвета от 15 юли 2014 година за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010.